Бахъсэн и зэпеуэ зэIуха
АрмрестлингымкIэ зэпеуэ Бахъсэн щекIуэкIащ. АбыкIэ къызэIуахащ а спорт лIэужьыгъуэмкIэ къалэм и пэш зэIузэпэщыр.
Зэхьэзэхуэм хэтащ спортсмен плIыщIым нэблагъэ. Ахэр гупитIу гуэшат: килограмм 85-рэ зи хьэлъагъхэмрэ абы щIигъухэмрэ.
Нэхъ псынщIэхэм я деж текIуэныгъэр къыщихьащ Шыхъуэ Ислъам. Абы къыкIэлъокIуэ ТIэш Вячеслав. Ещанэ увыпIэр ХьэцIыкIу Албэч Iэрыхьащ.
Килограмм 85-м щIигъу зи хьэлъагъхэм я зэпеуэм бжьыпэр щиубыдащ Елъкъэн Альберт. ЕтIуанэ, ещанэ увыпIэхэр зэрызэкIэлъыкIуэу къахьащ АбытIэ Муратрэ ДыщэкI МуIэедрэ.
Зэпеуэр хуабжьу удэзыхьэхыу икIи фIыуэ къызэгъэпэщауэ екIуэкIащ. Спортсменхэм зэ-фIэкI лъагэрэ ерыщагъ инрэ къагъэлъэгъуащ. Абы щытекIуахэмрэ къыхэжаныкIахэмрэ дипломхэмрэ медалхэмрэ хуагъэфэщащ.
Мэзкуу Къанщобий.
